DELOVNOPRAVNA PROBLEMATIKA V DEJAVNOSTI ZDRAVSTVA GLEDE NA INŠPEKCIJSKI NADZOR INŠPEKTORJEV ZA DELO

1. Kdo in pod kakšnimi pogoji lahko dela v zdravstveni dejavnosti? 

Zakon o delovnih razmerjih (Uradni list RS, št. 42/2002, 79/2006, 46/2007,103/2007 in 45/2008, 83/2009, v nadaljevanju: ZDR) določa, da mora delavec, ki sklene pogodbo o zaposlitvi, izpolnjevati predpisane, s kolektivno pogodbo ali splošnim aktom delodajalca določene oz. s strani delodajalca zahtevane in v skladu z zakonom objavljene pogoje za opravljanje dela. 

Če sklene delodajalec – pravna oseba, samostojni podjetnik posameznik oziroma posameznik, ki samostojno opravlja dejavnost, pogodbo o zaposlitvi z osebo, ki ne izpolnjuje pogojev za opravljanje dela, se, razen če sklene pogodbo o zaposlitvi v skladu s tretjim odstavkom 20. člena ZDR, kaznuje za prekršek z globo od 3000 do 20.000 eurov; manjši delodajalec – pravna oseba, samostojni podjetnik posameznik oziroma posameznik, ki opravlja dejavnost se za zgoraj navedeni prekršek kaznuje z globo od 1500 do 8000 eurov; delodajalec posameznik se za navedeni prekršek kaznuje z globo od 450 do 1200 eurov; odgovorna oseba delodajalca pravne osebe ter odgovorna oseba v državnem organu ali v samoupravni lokalni skupnosti se za zgoraj navedeni prekršek kaznuje z globo od 450 do 2000 eurov.

Kdo lahko opravlja delo v zdravstveni dejavnosti in kakšne pogoje mora za to izpolnjevati, okvirno določata že Zakon o zdravstveni dejavnosti in Zakon o zdravniški službi.

Zdravstveno dejavnost lahko v skladu z Zakonom o zdravstveni dejavnosti (Uradni list RS, št. 9/92, 26/92, 13/93, 37/95, 8/96, 90/99, 98/99, 31/2000, 36/2000, 45/01, 86/02, 135/03, 2/04, 80/04, 15/08 in 23/08, 58/08, 77/08 v nadaljevanju: ZZDej) opravljajo  na podlagi dovoljenja ministrstva, pristojnega za zdravje, domače in tuje pravne in fizične osebe, če izpolnjujejo s tem zakonom določene pogoje. 

Glede delavcev v zdravstvu Zakon o zdravstveni dejavnosti določa v 62. členu, da lahko opravljajo zdravstveno dejavnost zdravstveni delavci, ki imajo ustrezno strokovno izobrazbo, so strokovno usposobljeni za samostojno opravljanje dela v svojem poklicu in izpolnjujejo druge pogoje (kvalifikacija), določene s tem zakonom in drugimi predpisi. Določene strokovne naloge s področja zdravstvenega varstva opravljajo tudi zdravstveni sodelavci z ustrezno strokovno izobrazbo nezdravstvene smeri. Minister, pristojen za zdravje, predpiše seznam poklicev za zdravstveno dejavnost, v katerem so določeni poklici zdravstvenih delavcev in zdravstvenih sodelavcev, njihovo delovno področje in stopnje zahtevnosti dela na področju zdravstvene dejavnosti.

Zdravstveno dejavnost kot javno službo pod enakimi pogoji opravljajo javni zdravstveni zavodi ter druge pravne in fizične osebe na podlagi koncesije. Določene storitve (dejavnost klinik, lekarniška dejavnost itd.) se v skladu z zakonom lahko opravljajo samo kot javna služba. Zdravstvena dejavnost se v skladu z 2. členom ZZDej opravlja na primarni, sekundarni in terciarni ravni:

· zdravstvena dejavnost na primarni ravni obsega osnovno zdravstveno dejavnost in lekarniško dejavnost; 

· zdravstvena dejavnost na sekundarni ravni obsega specialistično ambulantno in bolnišnično dejavnost; 

· zdravstvena dejavnost na terciarni ravni obsega opravljanje dejavnosti klinik, kliničnih inštitutov ali kliničnih oddelkov ter drugih pooblaščenih zdravstvenih zavodov. 

Kot posebna specialistična dejavnost se na sekundarni in terciarni ravni opravlja socialnomedicinska, higienska, epidemiološka in zdravstveno-ekološka dejavnost.

Javno službo v zdravstveni dejavnosti lahko opravljajo na podlagi koncesije domače in tuje pravne in fizične osebe, če izpolnjujejo z Zakonom o zdravstveni dejavnosti določene pogoje. Zasebni zdravstveni delavec oz. zdravstveni sodelavec pa lahko opravlja zasebno zdravstveno dejavnost pod naslednjimi pogoji, določenimi v 35. členu tega zakona:

· da ima zahtevano izobrazbo za opravljanje predvidene dejavnosti in je usposobljen za samostojno delo v skladu z zakonom,

· da ni v delovnem razmerju,

· da mu ni s pravnomočno sodbo sodišča prepovedano opravljanje zdravstvene službe oz. poklica,

· da ima zagotovljene ustrezne prostore, opremo in, če zahteva narava dela, tudi ustrezne kadre,

· da pridobi mnenje pristojne zbornice ali strokovnega združenja.   

Zasebne zdravstvene dejavnosti pa ni mogoče opravljati na naslednjih področjih:

- preskrba s krvjo, krvnimi pripravki, odvzem in hranjenje človeških organov za presajanje,
- socialnomedicinska, higienska, epidemiološka in zdravstveno-ekološka dejavnost,
- patoanatomska dejavnost.

Zakon o zdravniški službi (Uradni list RS, št. 98/99, 67/02, 86/02, 15/03, 2/04, 47/06, 68/06, 15/08 in 58/08, 107/2010) pa določa (v 5. členu), da smejo zdravniško službo v skladu s svojo strokovno usposobljenostjo samostojno opravljati zdravniki specialisti, doktorji dentalne medicine in doktorji dentalne medicine specialisti, če izpolnjujejo z zakonom določene pogoje.

V zvezi s tem omenimo Zakon o priznavanju poklicnih kvalifikacij zdravnik, zdravnik specialist, doktor dentalne medicine in doktor dentalne medicine specialist (Uradni list RS, št. 107-5581/2010, ZPPKZ), ki se uporablja od 14.1.2011, in določa, da se z dnem uporabe tega zakona za kandidate oziroma vlagatelje
 ne uporabljajo določbe 12., 13., 14. in 19. člena Zakona o zdravniški službi. Omenjene določbe se nanašajo na pridobitev kvalifikacije za samostojno opravljanje dela, zaposlitev pripravnika in priznanje veljavnosti specializacije, opravljene v tujini.

Omenjeni zakon določa pogoje in postopek priznavanja poklicne kvalifikacije zdravnik oziroma zdravnica (v nadaljnjem besedilu: zdravnik), zdravnik specialist oziroma zdravnica specialistka (v nadaljnjem besedilu: zdravnik specialist), doktor oziroma doktorica (v nadaljnjem besedilu: doktor) dentalne medicine in doktor dentalne medicine specialist za osebe, ki so poklicno kvalifikacijo zdravnik, zdravnik specialist, doktor dentalne medicine in doktor dentalne medicine specialist pridobile v tretjih državah (v nadaljnjem besedilu: oseba iz tretje države) in imajo ponudbo za delo v Republiki Sloveniji. Ta zakon se ne uporablja za osebe, ki so poklicno kvalifikacijo zdravnik, zdravnik specialist, doktor dentalne medicine in doktor dentalne medicine specialist pridobile pred 25. junijem 1991 v eni od republik nekdanje Socialistične federativne republike Jugoslavije.

Skladno z 2. členom ZPPKZ se, če ni s tem zakonom določeno drugače, za osebe, ki pridobijo poklicno kvalifikacijo v skladu s tem zakonom, za opravljanje zdravniške službe uporablja zakon, ki ureja zdravniško službo. 

Storitve s področja osnovne zdravstvene dejavnosti opravlja v skladu s 46. členom ZZDej osebni zdravnik s svojimi sodelavci. V razmerju do osebnega zdravnika so vsi drugi zdravniki, ki sodelujejo pri zdravstveni obravnavi posameznika na sekundarni in terciarni ravni, napotni zdravniki. V skladu z 10. členom Zakona o zdravniški službi sme zdravnik samostojno opravljati zdravniško službo, če poleg pogojev, določenih z delovno-pravnimi in drugimi predpisi, izpolnjuje še posebne pogoje, določene s tem zakonom. Tako mora zdravnik:

· imeti ustrezno izobrazbo in usposobljenost (kvalifikacija),

· biti vpisan v register zdravnikov,

· imeti dovoljenje za samostojno opravljanje zdravniške službe na določenem strokovnem področju (licenco). 

V zvezi z zaposlitvijo zdravnikov je pomembna tudi določba drugega odstavka 9. člena Zakona o zdravniški službi, ki določa, da je treba vsako objavo prostega zdravniškega delovnega mesta posredovati Zavodu RS za zaposlovanje in zdravniški zbornici. 

Z globo od 650 do 1.200 eurov se kaznuje za prekršek, kdor začne samostojno opravljati zdravniško službo, pa ne izpolnjuje pogojev iz 10. člena Zakona o zdravniški službi. Prav tako se z globo od 6.000 do 20.000 eurov kaznuje za prekršek:

- zdravstveni zavod,

- druga pravna oseba s koncesijo,

- gospodarska družba in

- zasebna ordinacija,

ki za samostojno opravljanje zdravniške službe zaposli zdravnika, ki ne izpolnjuje pogojev iz 10. člena tega zakona.

Ob tem naj dodamo, da nadzor nad izvajanjem določb Zakona o zdravniški službi, ki se nanašajo na zaposlitev zdravnikov, v skladu s 76.a členom tega zakona opravlja Zdravstveni inšpektorat Republike Slovenije, razen določb, ki se nanašajo na zaposlitev zdravnikov in katerih izvajanje nadzoruje inšpektorat Republike Slovenije za delo, in določb, ki se nanašajo na znanje in rabo slovenskega jezika in katerih izvajanje nadzoruje inšpektor na ministrstvu, pristojnem za kulturo.

V skladu z veljavnimi zakoni, ki določajo pristojnosti Inšpektorata RS za delo, je subjekt nadzora inšpektorjev tega inšpektorata in zavezanec v inšpekcijskem postopku skoraj brez izjeme le delodajalec, zato inšpektorji s področja nadzora delovnih razmerij niso pristojni nadzirati samozaposlenih - denimo zdravnikov, ki zdravniško službo opravljajo samostojno in ne zaposlujejo drugih oseb. 

Na samo zaposlovanje zdravnikov se deloma in posredno nanaša le določba drugega odstavka 10. člena ZZdrS - v delu, ki določa pogoje za opravljanje dela zdravnika – pa še to samo v primerih, ko zdravnik zdravniško službo opravlja v okviru delovnega razmerja, ter deloma tudi določbe tretjega, četrtega in petega odstavka 23. člena ZZdrS, ki določajo, da se zdravnik, ki opravlja specializacijo, zaposli, vsebino njegove pogodbe o zaposlitvi in da specializant do delodajalca nima nobenih delovnih obveznosti, ohrani pa vse pravice iz delovnega razmerja. 

Inšpektorji za delo nadzirajo izpolnjevanje pogojev za zasedbo delovnega mesta v okviru delovnega razmerja tudi že v skladu s prvim odstavkom 20. člena ZDR, ki določa, da mora delavec, ki sklene pogodbo o zaposlitvi, izpolnjevati predpisane, s kolektivno pogodbo ali splošnim aktom delodajalca določene oziroma s strani delodajalca zahtevane in v skladu s prvim odstavkom 23. člena ZDR objavljene pogoje za opravljanje dela. 

Kršitev določbe prvega odstavka 20. člena ZDR je v 229. členu ZDR določena kot prekršek, za katerega je za delodajalca in njegovo odgovorno osebo predvidena globa v razponu od 3.000 do 20.000 eurov (delodajalec pravna oseba) oz. 450 do 2.000 eurov (odgovorna oseba). Podobno je kot prekršek v drugem odstavku 80. člena ZZdrS predvidena kršitev 10. člena ZZdrS - z globo od 6.000 do 20.000 eurov se kaznuje za prekršek zdravstveni zavod, druga pravna oseba, gospodarska družba in zasebna ordinacija, ki za samostojno opravljanje zdravniške službe zaposli zdravnika, ki ne izpolnjuje pogojev iz 10. člena ZZdrS. Z globo v razponu od 1.000 do 4.000 eurov pa se v skladu s četrtim odstavkom 80. člena ZZdrS kaznuje odgovorna oseba pravne osebe, ki stori navedeni prekršek. Ker lahko prekrškovni organ v primeru glob, določenih v razponu, v skladu z 52. členom Zakona o prekrških (Uradni list RS, št.  7/2003 s sprem.) v hitrem postopku izreče le najnižjo predpisano mero globe, lahko torej delodajalcu pravni osebi določi globo v višini 3.000 eurov za kršitev 20. člena ZDR pravni osebi (in 450 eurov odgovorni osebi) oz. 6.000 eurov pravni osebi za kršitev 10. člena ZZdrS (in 1.000 eurov odgovorni osebi). 

Inšpektorji Inšpektorata RS za delo sicer upoštevajo še nekatere druge določbe Zakona o zdravniški službi (kot denimo tiste o delovnem času ter pravici do počitka zdravnikov – členi od 41.a do 42.a) kot posebnosti pri delu zdravnikov, ko nadzirajo izvajanje določb ZDR in kolektivnih pogodb o delovnem času pri delodajalcu, ki zaposluje tudi zdravnike. Vendar pa ZZdrS v teh določbah predvideva posebnosti za vse zdravnike in ne le za tiste, ki so zaposleni pri delodajalcu. Prav tako pa morebitne kršitve določb ZZDrS, ki urejajo delovni čas zdravnikov ter njegove posebnosti, v ZZdrS niso sankcionirane, kar pomeni, da lahko inšpektor za delo sankcionira delodajalca z globo le v tistih primerih, ko delodajalec v zvezi z delovnim časom zdravnikov ne upošteva določb ZDR.

Pomemben organ pri zaposlovanju zdravnikov je Zdravniška zbornica Slovenije, ki med drugim spremlja zasedenost zdravniških delovnih mest, nezaposlenim zdravnikom posreduje informacije o prostih zdravniških delovnih mestih, delodajalcem pa informacije o nezaposlenih zdravnikih, prav tako daje mnenja k podeljevanju koncesij zasebnim zdravnikom ter v skladu s potrebami in starostno strukturo zdravnikov posameznih strok načrtuje in odobrava specializacije.

V skladu z Zakonom o zdravstveni dejavnosti opravljajo zdravstveni delavci in zdravstveni sodelavci zdravstveno dejavnost v skladu s sprejeto zdravstveno doktrino in s kodeksom medicinske deontologije oz. z drugimi strokovnimi in etičnimi kodeksi.

Posebni predpisi urejajo še dodatne pogoje za opravljanje zdravstvene dejavnosti in zdravniške službe – predvsem se ti predpisi nanašajo na izpolnjevanje poklicnih kvalifikacij oz. na njihovo priznavanje delavcem v zdravstvu in na znanje slovenskega jezika. 

Glede na ugotovitve inšpektorjev v inšpekcijskih nadzorstvih zadnjih let (med njimi so bili tudi nadzori, opravljeni v okviru usmerjenih akcij pri delodajalcih s področja zdravstva) in glede na vprašanja, ki jih prejemamo na Inšpektorat RS za delo in na katera smo odgovarjali v smislu strokovne pomoči (predvsem v zvezi z delom zdravnikov), lahko pri delodajalcih v dejavnosti zdravstva izpostavimo naslednja bolj problematična področja:

1. delo na podlagi pogodb civilnega oz. avtorskega prava;

2. nadomeščanje začasno odsotnih zaposlenih delavcev;

3. delo tujcev in delo državljanov držav članic EU;

4. posredovanje delavcev;

5. delo že upokojenih delavcev;

6. dopolnilno delo;

7. delovni čas, vodenje evidenc o delovnem času ter zagotavljanje odmorov in počitkov.

Glede na aktualnost dogajanja v nadaljevanju več pozornosti namenjam institutu delovnega časa.

2. Delovni čas ter posebnosti urejanja delovnega časa v zavodih in delodajalcih v dejavnosti zdravstva in socialnega varstva

2.1. Zakon o delovnih razmerjih

Nadurno delo in razporeditev delovnega časa kot splošni predpis ureja Zakon o delovnih razmerjih (Uradni list RS, št. 42/2002 in 103/2007, s spremembami, v nadaljevanju: ZDR).

V skladu s 143. členom ZDR je delavec dolžan na zahtevo delodajalca opravljati delo preko polnega delovnega časa – nadurno delo:

· v primerih izjemoma povečanega obsega dela,

· če je potrebno nadaljevanje delovnega ali proizvodnega procesa, da bi se preprečila materialna škoda ali nevarnost za življenje in zdravje ljudi,

· če je nujno, da se odvrne okvara na delovnih sredstvih, ki bi povzročila prekinitev dela,   

· če je potrebno, da se zagotovi varnost ljudi in premoženja ter varnost prometa in

· v drugih izjemnih, nujnih in nepredvidenih primerih, določenih z zakonom ali kolektivno pogodbo na ravni dejavnosti.

Delodajalec mora nadurno delo delavcu odrediti v pisni obliki praviloma pred začetkom dela (izjemoma ustno). 

Nadurno delo lahko traja v skladu z ZDR največ osem ur na teden, največ 20 ur na mesec in največ 170 ur na leto. Delovni dan lahko traja največ 10 ur. Dnevna, tedenska in mesečna časovna omejitev se lahko upošteva kot povprečna omejitev v obdobju, določenem z zakonom ali kolektivno pogodbo, in ne sme biti daljše od šestih mesecev.

Nadalje ZDR v četrtem odstavku 143. člena določa, da lahko nadurno delo s soglasjem delavca traja tudi preko letne časovne omejitve iz prejšnjega odstavka, vendar skupaj največ 230 ur na leto. V primeru vsakokratne odreditve nadurnega dela, ki presega 170 ur na leto, mora delodajalec pridobiti pisno soglasje delavca.

ZDR v petem odstavku 143. člena določa še, da v primeru odklonitve pisnega soglasja iz prejšnjega odstavka delavec ne sme biti izpostavljen neugodnim posledicam v delovnem razmerju.

Posebne kategorije delavcev in primeri, ko delodajalec ne sme uvesti nadurnega dela po 143. členu ZDR, so navedeni v 145. členu ZDR (prepoved opravljanja dela preko polnega delovnega časa).

ZDR v 147. členu določa, pod kakšnimi pogoji se lahko delovni čas začasno prerazporedi in kakšna je lahko neenakomerna razporeditev delovnega časa. Razporeditev in pogoji za začasno prerazporeditev delovnega časa se določijo s pogodbo o zaposlitvi v skladu z zakonom in kolektivno pogodbo. Pri neenakomerni razporeditvi ter začasni prerazporeditvi polnega delovnega časa delovni čas ne sme trajati več kot 56 ur na teden. V teh dveh primerih razporeditve delovnega časa se upošteva polni delovni čas kot povprečna delovna obveznost v obdobju, ki ne sme biti daljše od šest mesecev.

Glede urejanja delovnega časa, nočnega dela, odmorov in počitkov pa določa ZDR tudi nekatere posebnosti – omogoča drugačno urejanje v zakonu ali s kolektivnimi pogodbami. Tako določa npr. v drugem odstavku 158. člena, da se z zakonom ali s kolektivnimi pogodbami na ravni dejavnosti določi, da se dnevni in tedenski počitek v povprečnem minimalnem trajanju, kot ga določa zakon, v primerih izmenskega dela zagotavlja v določenem daljšem časovnem obdobju, vendar ne daljšem kot šest mesecev. Nadalje določa ZDR v tretjem odstavku istega člena, da se lahko z zakonom ali s kolektivnimi pogodbami na ravni dejavnosti določi, da se dnevni ali tedenski počitek v povprečnem minimalnem trajanju, kot je določen z zakonom, zagotavlja v določenem daljšem časovnem obdobju, ki ne sme biti daljše od šest mesecev. Na tak način se lahko zagotovi pravica do dnevnega ali tedenskega počitka v dejavnostih oz. za delovna mesta, vrsto dela ali poklice v primerih:

· kjer narava dela zahteva stalno prisotnost ali 

· kjer narava dejavnosti zahteva kontinuirano zagotavljanje dela ali storitev ali

· v primerih predvidenega neenakomernega ali povečanega obsega dela. 

Iz teh določb ZDR izhaja, da se lahko ob izpolnjevanju pogojev v zakonu tudi v dejavnosti zdravstva z zakonom ali kolektivno pogodbo na ravni dejavnosti določi drugačna ureditev delovnega časa, odmorov in počitkov.

2.2. Posebnosti v Zakonu o zdravstveni dejavnosti in Zakonu o zdravniški službi

Eno od posebnosti, ki se nanaša na delo zdravnikov in ostalega zdravstvenega osebja, določa že 52. člen Zakona o zdravstveni dejavnosti:

zdravstveni delavci in zdravstveni sodelavci ne smejo zapustiti delovnega mesta, dokler ne dobijo nadomestitve, čeprav je njihov delovni čas potekel, če bi to pomenilo nevarnost za zdravje ljudi. 

Prav tako morajo v času stavke zdravstveni delavci zagotavljati bolnikom nujno medicinsko pomoč, nego in oskrbo.

Za razliko od ZDR, ki natančno določa, da lahko nadurno delo traja največ osem ur na teden, določa Zakon o zdravstveni dejavnosti v 52.b členu, da delo preko polnega delovnega časa ne sme presegati v povprečju osem ur tedensko. Časovna omejitev tedenskega nadurnega dela se upošteva kot povprečna omejitev v določenem časovnem obdobju, ki ne sme biti daljše od štirih mesecev, pri čemer se pri izračunu povprečja ne upoštevata letni dopust in odsotnost z dela zaradi bolezni. Zakon o zdravstveni dejavnosti je s to določbo sledil ureditvi v ZDR, da se tedenska časovna omejitev nadurnega dela lahko upošteva kot povprečna omejitev v obdobju, določenem z zakonom ali kolektivno pogodbo, in ne sme biti daljše od šestih mesecev.

Vendar pa lahko s pisnim soglasjem zdravstvenega delavca ali sodelavca delo preko polnega delovnega časa presega omejitve iz 52.b člena ZZDej (iz soglasja mora biti razvidno tedensko število nadur, s katerim še soglaša zdravstveni delavec, ter rok veljavnosti soglasja). Delodajalec pa zdravstvenega delavca oz. sodelavca, ki ne soglaša s takšnim delom, ne sme oškodovati.

Glede počitkov določa Zakon o zdravstveni dejavnosti v 52.c členu, da ima zdravstveni delavec oz. sodelavec pravico do dnevnega počitka v trajanju nepretrgoma najmanj 12 ur in do tedenskega počitka v trajanju nepretrgoma najmanj 24 ur. Tudi pri urejanju počitkov ta zakon uporabi možnost drugačnega urejanja v zakonu ali v kolektivni pogodbi, ki jo predvideva ZDR – namreč če je to potrebno zaradi zagotavljanja zdravstvenega varstva v dogovorjenem obsegu, se lahko minimalno trajanje dnevnega in tedenskega počitka zagotavlja kot povprečje v obdobju dveh mesecev. Hkrati določa zakon v istem členu, da lahko traja zaradi zagotavljanja dežurstva delovni čas zdravstvenega delavca in sodelavca nepretrgoma največ 32 ur, od tega lahko traja delo v okviru polnega delovnega časa največ 10 ur v enem delovnem dnevu, v dveh zaporednih delovnih dneh pa največ 16 ur. Za delovni čas, ki traja nepretrgoma več kot 16 ur, je potrebno pisno soglasje zdravstvenega delavca oz. sodelavca. Iz soglasja mora biti razvidno trajanje nepretrganega dela, s katerim še soglaša zdravstveni delavec oz. sodelavec, ter rok veljavnosti soglasja.

Zakon o zdravniški službi v 42. členu določa, da je dežurstvo posebna oblika dela, s katero se zagotavlja neprekinjeno zdravstveno varstvo. Vse ure v dežurstvu se s stališča pravice do odmorov in počitkov štejejo v delovni čas. Za vse ure dežurstva, ki presegajo polni delovni čas, pripada zdravniku dodatek za delo preko polnega delovnega časa po kolektivni pogodbi. Plačilo za dežurstvo se všteva v osnovo za pokojninsko in invalidsko zavarovanje. Zdravniku, ki je dopolnil 55 let, praviloma ni treba opravljati dežurstva, ob pogojih, ki jih predpiše minister.

Tretji odstavek 53. člena ZZDej pa definira stalno pripravljenost – to pomeni dosegljivost izven delovnega mesta po telefonu ali s pomočjo drugih sredstev, z namenom, da je zagotovljena možnost svetovanja in - v primeru potrebe – prihod na delovno mesto. Najdaljši sprejemljivi čas prihoda na delovno mesto določi delodajalec, plačilo za ure pripravljenosti pa se določi s kolektivno pogodbo. Zakon izrecno določa, da se ure pripravljenosti ne štejejo v delovni čas.

Zdravstveni zavodi in zasebni zdravstveni delavci, ki opravljajo javno zdravstveno službo, morajo v skladu s 53. členom ZZDej glede na naravo dejavnosti zagotoviti stalno dostopno nujno medicinsko pomoč – s polnim delovnim časom, dežurstvom, pripravljenostjo ali kombinacijami teh oblik dela.

Zakon o zdravniški službi določa naslednje posebnosti za zdravnike in doktorje dentalne medicine:

· zdravniki v mreži javne zdravstvene službe delajo v enakomerno ali neenakomerno razporejenem delovnem času;

· delo preko polnega delovnega časa ne sme presegati v povprečju osem ur tedensko, vendar pa se časovna omejitev tedenskega delovnega časa preko polnega delovnega časa upošteva kot povprečna omejitev v določenem časovnem obdobju, ki ne sme biti daljše od šestih mesecev (Zakon o zdravstveni dejavnosti določa obdobje štirih mesecev)
, pri čemer se pri izračunu povprečja ne upoštevata letni dopust in odsotnost z dela zaradi bolezni;

· ne glede na prejšnjo alinejo lahko v primeru pisnega soglasja zdravnika delo preko polnega delovnega časa presega zgoraj navedene omejitve (ki so sicer določene v 41.b členu) – zdravnika, ki s tem ne soglaša, pa delodajalec ne sme oškodovati – delodajalec mora v skladu z 41.b členom Zakona o zdravniški službi voditi posebno evidenco o izvajanju dela preko polnega delovnega časa zdravnikov, ki so podali takšno soglasje, to evidenco pa mora na zahtevo tudi predložiti pristojnim nadzornim organom; 

· glede odmorov in počitkov ta zakon vsebuje enako ureditev kot Zakon o zdravstveni dejavnosti;

· ta zakon glede dežurstva posebej določa, da se vse ure v dežurstvu s stališča pravice do odmorov in počitkov štejejo v delovni čas in da zdravniku, ki je dopolnil 55 let starosti, praviloma ni potrebno opravljati dežurstva, ob pogojih, ki jih določi minister – s tem v zvezi je bil v letu 2000 izdan Pravilnik o pogojih, pod katerimi zdravniku ni potrebno opravljati dežurne službe (o tem več v nadaljevanju);

· zakon posebej definira nujno zdravniško pomoč - ta obsega nujne storitve, katerih opustitev bi v kratkem času vodila v nepopravljivo in hudo okvaro zdravja ali smrt; tako pomoč je dolžan nuditi zdravnik v skladu s kodeksom medicinske deontologije in v skladu z dosežki znanosti in strokovno preverjenimi metodami; zdravnik ne sme pogojevati nudenja nujne zdravniške pomoči z vnaprejšnjim plačilom, če opravlja osnovno zdravstveno dejavnost v okviru mreže javne zdravstvene službe, pa se mora zdravnik vključiti v program zagotavljanja nujne medicinske pomoči na svojem območju;

· zakon posebej določa način opravljanja zdravniške službe v času stavke.

2.3. Višina dodatkov za delo v posebnih pogojih dela

Plačilo za delo je na splošno urejeno v 126. členu ZDR in je sestavljeno iz plače, ki mora biti vedno v denarni obliki in morebitnih drugih vrst plačil, če je tako določeno s kolektivno pogodbo. Plača je sestavljena iz osnovne plače, ki se določi upoštevaje zahtevnost dela, dela plače za delovno uspešnost in dodatkov (za nočno delo, za delo v nedeljo, za delo na praznike in dela proste dneve po zakonu…). Poleg plačila za opravljeno delo, mora delodajalec delavcu v skladu s 130. členom ZDR zagotoviti povračilo stroškov v zvezi z delom, kot sta povračilo stroškov za prehrano med delom in prevoz na delo in z dela.

ZDR višino dodatkov opredeljuje v 128. členu, kjer določa, da delavcu pripadajo dodatki za delo v posebnih pogojih dela, ki izhajajo iz razporeditve delovnega časa:

- za nočno delo,

- za nadurno delo,

- za delo v nedeljo,

- za delo na praznike in dela proste dneve po zakonu.

Višina dodatkov iz 128. člena ZDR se določi s kolektivno pogodbo na ravni dejavnosti. 

2.4. Kolektivne pogodbe na ravni dejavnosti

Kolektivna pogodba za dejavnost zdravstva in socialnega varstva Slovenije (Uradni list RS, št. 15/94 s sprem.) velja in se uporablja za vse zavode in delodajalce v dejavnostih zdravstva in socialnega varstva ter za vse delavce v Republiki Sloveniji, ki so pri njih zaposleni (v nadaljevanju uporabniki pogodbe). Izraz "zaposleni delavci" v smislu te pogodbe pomeni delavce, ki so sklenili delovno razmerje za določen ali nedoločen čas, s polnim ali krajšim delovnim časom od polnega.

Ta pogodba velja tudi za učence in študente na praksi.

Delovni čas v zavodih in pri delodajalcih s področja zdravstva in socialnega varstva traja 40 ur tedensko.

Delovni čas delavcev, ki so razporejeni na delovna mesta, kjer delo stalno poteka v kontroliranemu območju ionizirajočega sevanja; delavcev v prosekturi; delavcev v specialnih laboratorijih, za katere so predpisani posebni zaščitni ukrepi pred mutagenimi, teratogenimi, karcinogenimi agensi in materiali, organskimi topili, formalinskimi spojinami, znaša 36 ur tedensko. Delavcem, ki imajo po zakonu pravico do skrajšanega delovnega časa zaradi posebnih pogojev dela, se ta delovni čas šteje kot polni delovni čas.

Kolektivna pogodba nadalje določa:

· v 30 členu, da direktor spremlja izkoriščenost delovnega časa in na osnovi ocene nalog, ki jih je potrebno opraviti, in glede na izkoriščenost delovnega časa odredi uvedbo dela v izmenah, dežurstvu, stalni pripravljenosti in dela prek polnega delovnega časa v skladu z zakonom; 

· iz razlogov solidarnosti se lahko direktor zavoda v soglasju s sindikati odloči za delo prek polnega delovnega časa izven primerov, ki jih določa ZDR, pod pogojem, da so delavci predhodno seznanjeni s cilji dela; 

· ista kolektivna pogodba še določa, da se v zavodih, kjer je potrebno zaradi narave dela na posameznih delovnih mestih zagotavljati nepretrgano zdravstveno ali drugo varstvo oz. opravljanje storitev, to zagotovi z razporeditvijo letnega delovnega časa, delom v izmenah in delom v dežurstvu ter stalni pripravljenosti, vendar pa mora v teh primerih biti delovni čas delavca razporejen tako, da je delavec najmanj enkrat mesečno prost v soboto in nedeljo skupaj – če mu tega kdaj ni mogoče zagotoviti zaradi nepredvidenih odsotnosti z dela, se mu ta pravica prenese v enega od naslednjih dveh mesecev; 

· ta kolektivna pogodba pa definira tudi, kaj je dežurstvo – to je posebni delovni pogoj delovnega mesta, ko mora biti delavec prisoten v zavodu, da lahko opravlja nujne storitve; 

· določa tudi stalno pripravljenost: ta je posebni delovni pogoj delovnega mesta, ko mora biti delavec vsak čas dosegljiv zaradi opravljanja nujnih storitev; 

· direktor določi s splošnim aktom obveznost opravljanja dežurne službe oz. stalne pripravljenosti in primere, kdaj se šteje to delo kot delo, opravljeno prek polnega delovnega časa; 

· v 34. členu iste kolektivne pogodbe je še določeno, da če obseg dejansko opravljenega dela med dežurstvom preseže polovico časa delavčeve obvezne prisotnosti, ta ne sme nadaljevati z rednim delom in mu mora biti zagotovljen dnevni počitek; v strokah oziroma ožjih dejavnostih, kjer obseg dejansko opravljenega dela praviloma presega polovico časa trajanja dežurstva, se mora iz strokovnih in drugih humanih razlogov neprekinjeno zdravstveno varstvo zagotoviti na drug način.

Za delo preko polnega delovnega časa (nadure) pripada delavcu dodatek v višini 50% od osnove. Delo preko polnega delovnega časa se obračuna in izplača mesečno.

Glede na 85. člen kolektivne pogodbe se dodatki med seboj ne izključujejo, razen dodatka za delo na dan državnega praznika (oziroma prostega dne po zakonu) in dodatka za delo na nedeljo.

Dežurstvo in stalna pripravljenost (87. člen)

Čas, v katerem delavec med dežurstvom ali v stalni pripravljenosti opravlja storitve, se v mejah kadrovskih in organizacijskih možnosti prerazporeja v redni delovni čas; če pa to ni mogoče, pa predstavlja delo preko polnega delovnega časa in se mora gibati v zakonsko določenih mejah. Opravljeno delo med dežurstvom in v stalni pripravljenosti se ugotavlja na podlagi evidence, način evidentiranja pa določi ustrezni akt zavoda.

Za vsako uro obvezne prisotnosti pripada delavcu ob delavniku plačilo v višini 90% urne vrednosti osnovne plače delovnega mesta, za katero se dežurstvo opravlja. Če ure obvezne prisotnosti sovpadajo z nedeljo, praznikom ali nočnim časom, pripadajo delavcu tudi ostali dodatki v višini, kot so določeni v 84. kolektivne pogodbe.

Za vsako uro stalne pripravljenosti pripada delavcu plačilo v višini 30% urne vrednosti osnovne plače delovnega mesta, za katero se stanje pripravljenosti opravlja. Ob nedeljah, praznikih ali v nočnem času se dodatek poveča za ustrezne dodatke iz 84. člena kolektivne pogodbe.

Ure obvezne prisotnosti, stalne pripravljenosti in ure opravljanja storitev se medsebojno izključujejo.

Kolektivna pogodba za zaposlene v zdravstveni negi (Uradni list RS, št. 60/98 s sprem.) vsebuje glede delovnega časa zelo podobne določbe kot Kolektivna pogodba za dejavnost zdravstva in socialnega varstva Slovenije; v 46. členu pa še dodatno določa, da zaposlenega, ki je dopolnil 50 let starosti, praviloma ni mogoče proti njegovi volji razporediti v nočno delo in dežurstvo. Kolektivna pogodba velja in se uporablja za vse delodajalce, ki opravljajo zdravstveno dejavnost in zaposlujejo zaposlene v zdravstveni negi, ki so sklenili delovno razmerje za določen ali nedoločen čas, s polnim ali krajšim delovnim časom ter za dijake in študente zdravstvene nege na praksi. Višina dodatkov je urejena enako kot v Kolektivni pogodbi za dejavnost zdravstva in socialnega varstva Slovenije.

Kolektivna pogodba za zdravnike in zobozdravnike v Republiki Sloveniji (Uradni list RS, št. 14/94 s sprem.)

Urejanje delovnega procesa v izjemnih primerih

Kolektivna pogodba v 34. členu ureja primere urejanja delovnega procesa v izjemnih primerih  če razmere oziroma delovni proces v izjemnih primerih zahtevajo, se delovni čas lahko prerazporedi tako, da se doseže poprečna tedenska delovna obremenitev posameznega zdravnika v okviru 3 mesecev.

Delo v delovnem času, ki je v povprečju daljše od polnega delovnega časa in ni bilo po prejšnjem odstavku razporejeno v redni delovni čas, se obračuna kot delo prek polnega delovnega časa (73. člen te kolektivne pogodbe določa, da zdravniku za vsako uro dela preko polnega delovnega časa pripada plačilo v višini 150% vrednosti urne postavke osnovne plače delovnega mesta, za katero se dežurstvo opravlja. Če tako delo sovpada z nedeljo, praznikom ali nočnim časom mu pripadajo ti dodatki v višini in na način, kot to določa 66. člen te pogodbe).

Dežurstvo in stalna pripravljenost (69. člen)

Dežurstvo je posebni delovni pogoj delovnega mesta, ko mora biti zdravnik prisoten v zavodu, da lahko opravlja nujne zdravniške storitve.

Stalna pripravljenost je poseben delovni pogoj delovnega mesta, ko mora biti zdravnik vsak čas dosegljiv zaradi opravljanja nujnih zdravniških storitev.

Za vsako uro obvezne prisotnosti pripada zdravniku ob delavniku plačilo v višini 90% urne vrednosti osnovne plače delovnega mesta, za katero se dežurstvo opravlja. Če ure obvezne prisotnosti sovpadajo z nedeljo, praznikom ali nočnim časom, pripadajo zdravniku tudi dodatki v višini, kot so določeni v 66. členu kolektivne pogodbe.

Za vsako uro stalne pripravljenosti pripada zdravniku plačilo v višini 30% urne vrednosti osnovne plače delovnega mesta, za katero se stanje pripravljenosti opravlja. Ob nedeljah, praznikih ali nočnem času se dodatek poveča za ustrezne dodatke iz 66. člena kolektivne pogodbe.

Čas, v katerem zdravnik med dežurstvom ali v stalni pripravljenosti opravlja storitve, se v mejah kadrovskih in organizacijskih možnosti prerazporeja v redni delovni čas; če pa to ni mogoče, pa predstavlja delo preko polnega delovnega časa in se mora gibati v zakonsko določenih mejah. Opravljeno delo med dežurstvom in v stalni pripravljenosti se ugotavlja na podlagi evidence, način evidentiranja pa določi ustrezni akt zavoda.

Ure obvezne prisotnosti stalne pripravljenosti in ure opravljanja storitev se medsebojno izključujejo.

2. 5. Delovni čas in vodenje evidenc pri delodajalcu

Vodenje evidenc pri delodajalcu ureja Zakon o evidencah na področju dela in socialne varnosti (Uradni list RS, št. 40/2006, v nadaljevanju: ZEPDSV). V skladu 12. členom tega zakona mora delodajalec voditi naslednje evidence:

· evidenco o zaposlenih delavcih,

· evidenco o stroških dela,

· evidenco o izrabi delovnega časa,

· evidenco o oblikah reševanja kolektivnih delovnih sporov pri delodajalcu.

Če se osredotočimo samo na evidenco o izrabi delovnega časa, ki je v okviru obravnavane teme najbolj aktualna, mora vanjo delodajalec glede na 18. člen ZEPDSV vpisovati naslednje podatke:

· podatke o številu ur,

· skupno število opravljenih delovnih ur s polnim delovnim časom in s krajšim delovnim časom od polnega z oznako vrste opravljenega delovnega časa, 

· opravljene ure v času nadurnega dela,

· neopravljene ure, za katere se prejema nadomestilo plače iz sredstev delodajalca, z oznako vrste nadomestila,

· neopravljene ure, za katere se prejema nadomestilo plače v breme drugih organizacij ali delodajalcev in organov z oznako vrste nadomestila,

· neopravljene ure, za katere se ne prejema nadomestilo plače,

· število ur pri delih na delovnem mestu, za katera se šteje zavarovalna doba s povečanjem, oz. na katerih je obvezno dodatno pokojninsko zavarovanje, z oznako vrste statusa.

V skladu z 19. členom ZEPDSV se evidenca o izrabi delovnega časa začne za posameznega delavca voditi z dnem, ko sklene pogodbo o zaposlitvi, preneha pa z dnem, ko mu preneha pogodba o zaposlitvi. Dokumenti s podatki o delavcu, za katerega se preneha voditi evidenca o izrabi delovnega časa, se hranijo kot listina trajne vrednosti, ki jo je delodajalec dolžan predložiti na zahtevo pristojnega organa. 

Nadzor nad izvrševanjem ZEPDSV in predpisov, izdanih na njegovi podlagi, izvaja organ, pristojen za inšpekcijo dela – torej Inšpektorat RS za delo.

Iz evidenc delodajalca so razvidni za inšpekcijski nadzor inšpektorjev Inšpektorata RS za delo še kako pomembni podatki – poleg same razporeditve delovnega časa se vidi tudi spoštovanje določb v zvezi s pravico do odmora in počitkov, v zvezi z delom preko polnega delovnega časa, nočnim delom, varstvom določenih kategorij delavcev itd.

Tako je na podlagi 230. člena ZDR za delodajalca – pravno osebo, samostojnega podjetnika posameznika oziroma posameznika, ki samostojno opravlja dejavnost predvidena globa od 1500 do 4000 eurov, če med drugim:

· razporedi delovni čas v nasprotju s 147. členom ZDR

· delavcu ne zagotovi odmora med delovnim časom, počitka med zaporednima delovnima dnevoma in tedenskega počitka (154., 155. in 156. člen ZDR),

· uvede oziroma odredi delo preko polnega delovnega časa v nasprotju s 143. členom ZDR,

· se pred uvedbo nočnega dela ne posvetuje s sindikatom v skladu s 152. členom ZDR,

· uvede nočno delo žensk brez soglasja ministra, pristojnega za delo (tretji odstavek 153. člena ZDR),

· ne zagotovi delavki, ki doji otroka, odmora med delovnim časom v skladu s prvim odstavkom 193. člena ZDR itd.

Za navedene prekrške se kaznuje z globo od 300 do 2.000 eurov manjši delodajalec – pravna oseba, samostojni podjetnik posameznik oziroma posameznik, ki samostojno opravlja dejavnost in z globo od 150 do 1.000 eurov delodajalec posameznik, če stori prekršek iz prvega odstavka tega člena. Z globo od 150 do 1.000 eurov se kaznuje tudi odgovorna oseba delodajalca pravne osebe ter odgovorna oseba v državnem organu ali samoupravni lokalni skupnosti, če stori takšen prekršek.

V zvezi z evidencami, ki jih mora voditi delodajalec, pa je pomembna tudi določba 52.b člena Zakona o zdravstveni dejavnosti, ki določa, da delodajalec vodi posebno evidenco o izvajanju dela preko polnega delovnega časa zdravstvenih delavcev in sodelavcev, ki so podali soglasje za delo preko polnega delovnega časa, ki bo presegalo časovne omejitve, določene s tem zakonom. To evidenco pa mora v skladu z istim členom tega zakona na podlagi zahteve predložiti pristojnim nadzornim organom in reprezentativnim sindikatom. Enako določa tudi za zdravnike Zakon o zdravniški službi v 41.b členu.

2.6. Kazenske določbe

Z globo od 1500 do 4000 eurov se kaznuje delodajalec – pravna oseba, samostojni podjetnik posameznik oziroma posameznik, ki samostojno opravlja dejavnost, če uvede oziroma odredi delo preko polnega delovnega časa v nasprotju s 143. členom Zakona o delovnih razmerjih. Z globo od 300 do 2000 eurov se kaznuje manjši delodajalec – pravna oseba, samostojni podjetnik posameznik oziroma posameznik, ki samostojno opravlja dejavnost, če stori takšen prekršek, z globo od 150 do 1000 eurov pa se kaznuje delodajalec posameznik. Z globo od 150 do 1000 eurov se kaznuje tudi odgovorna oseba delodajalca pravne osebe ter odgovorna oseba v državnem organu ali samoupravni lokalni skupnosti.

V kazenskih določbah Zakon o evidencah na področju dela in socialne varnosti določa, da se z globo od 300.000 tolarjev (1251,88 eurov) do 1,000.000 tolarjev (4172,93 eurov) kaznuje z prekršek pravna oseba ali samostojni podjetnik posameznik:

- ki ne vodi, ne hrani ali ne posodablja evidenc iz 12. člena ZEPDSV v skladu s 4. členom tega zakona,

- ki uporabi podatke iz evidenc iz 12. člena tega zakona za druge namene, kot so določeni v skladu s 1. in 5. členom tega zakona,

- ki ne predloži podatkov iz evidenc iz 12. člena ZEPDSV v skladu s 14., 15., 17., 19. in 21. členom tega zakona.

Z globo od 50.000 tolarjev (208,65 eurov) do 100.000 tolarjev (417,29 eurov) se za prekršek kaznuje delodajalec, ki je fizična oseba in ni samostojni podjetnik posameznik, če stori zgoraj navedena dejanja. 

Glede na Zakon o zdravstveni dejavnosti se z globo od 400 do 40.000 eurov se kaznuje za prekršek zdravstveni zavod, če dopusti, da so zdravstveni delavci zapustili delovno mesto brez nadomestitve in je to povzročilo nevarnost za življenje in zdravje ljudi (52. člen), odredi delo prek polnega delovnega časa v nasprotju z 52.b členom ne vodi posebne evidence o izvajanju dela prek polnega delovnega časa iz četrtega odstavka 52.b člena tega zakona , ne zagotovi minimalnega dnevnega in tedenskega počitka oziroma ne zagotovi enakovrednega nadomestnega počitka (prvi in drugi odstavek 52.c člena).

Kljub temu, da je odrejanje nadurnega dela v nasprotju s predpisi nezakonito in predstavlja prekršek, je sodna praksa v takih primerih sprejela stališče, da je delavec upravičen do plačila ur z dodatkom oziroma v višini, kot ga določa kolektivna pogodba, v obsegu, kot to določa ZDR, v večjem obsegu pa je delavec upravičen do plačila ur brez dodatka za delo preko polnega delovnega časa (glej VDS sodba in sklep Pdp 391/2001, VDS sklep Pdp 2143/2001).

Ljubljana, 18. februar 2011








Mag. Borut Brezovar

�	 5. člen ZPPKZ, da lahko za priznanje poklicne kvalifikacije zdravnik oziroma doktor dentalne medicine zaprosi oseba, ki je študij medicine oziroma dentalne medicine zaključila v tretji državi (kandidat) in ima ponudbo za delo v Republiki Sloveniji. Za priznanje poklicne kvalifikacije zdravnik specialist oziroma doktor dentalne medicine specialist pa lahko zaprosi oseba, ki je specialistični naslov pridobila v tretji državi (vlagatelj) in ima ponudbo za delo v Republiki Sloveniji.





�	 Z Zakonom o spremembah in dopolnitvah zakona o zdravniški službi (Ur. l. RS, št. 58/2008, ZZdrS-E), ki velja od 25. 6. 2008 sta bili razveljavljeni določbi prvega in drugega odstavka 53. člena ZZDej, ki sta urejali dežurstvo.


�	 ZZDej o tem v 52.a členu določa: »Pri neenakomerni razporeditvi ter začasni prerazporeditvi delovnega časa se upošteva polni delovni čas kot povprečna delovna obveznost v obdobju, ki ne sme biti daljše od štirih mesecev.«





